DECIZIA COMISIEI
din 12 iunie 2007
de autorizare a statelor membre privind prelungirea autorizațiilor provizorii acordate pentru noua substanță activă novaluron
[notificată cu numărul C(2007) 2454]
(Text cu relevanță pentru SEE)
(2007/404/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (1) al patrulea paragraf,
întrucât:
(1)
În conformitate cu articolul 6 alineatul (2) din Directiva 91/414/CEE, Regatul Unit a primit în martie 2001 o solicitare din partea întreprinderii Makhteshim Agan Ltd în vederea includerii substanței active novaluron în anexa I la Directiva 91/414/CEE. Decizia 2001/861/CE a Comisiei (2) a confirmat că dosarul este complet și că poate fi considerat ca îndeplinind, în principiu, cerințele privind datele și informațiile din anexele II și III la directiva în cauză.
(2)
Confirmarea caracterului complet al dosarului este necesară pentru a permite examinarea detaliată a acestuia și pentru a permite statelor membre acordarea de autorizații provizorii cu o durată maximă de trei ani pentru produsele de protecție a plantelor care conțin substanța activă în cauză, cu respectarea condițiilor stabilite la articolul 8 alineatul (1) din Directiva 91/414/CEE și, în special, a celei referitoare la evaluarea detaliată a substanței active și a produsului de protecție a plantelor, ținând seama de cerințele stabilite de directiva în cauză.
(3)
Pentru această substanță activă, efectele asupra sănătății umane și a mediului au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de către solicitant. Statul membru raportor a prezentat Comisiei proiectul de raport de evaluare la data de 19 septembrie 2005.
(4)
În urma înaintării proiectului raportului de evaluare de către statul membru raportor, s-a considerat necesară solicitarea informațiilor suplimentare de la solicitant. Statul membru raportor trebuie să examineze aceste informații și să transmită evaluarea sa. În consecință, examinarea dosarului este încă în curs, iar evaluarea sa nu va putea fi finalizată în termenul prevăzut de Directiva 91/414/CEE.
(5)
Deoarece evaluarea nu a evidențiat până în prezent niciun motiv de preocupare imediată, ar trebui să li se permită statelor membre prelungirea pentru o perioadă de 24 de luni a autorizațiilor provizorii acordate pentru produsele de protecție a plantelor care conțin substanța activă în cauză, în conformitate cu dispozițiile articolului 8 din Directiva 91/414/CEE, pentru a permite continuarea examinării dosarului. Se așteaptă ca evaluarea și procesul de adoptare a unei decizii privind eventuala includere a novaluronului în anexa I să poată fi finalizate în termen de 24 de luni.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre pot prelungi autorizațiile provizorii pentru produsele de protecție a plantelor care conțin novaluron pentru o perioadă care să nu depășească 24 de luni de la data adoptării prezentei decizii.
Articolul 2
Prezenta decizie se adresează statelor membre.
Adoptată la Bruxelles, 12 iunie 2007.